b'\n_START_ARTICLE_\nSvante Thunberg\n_START_SECTION_\nBakgrunn\n_START_PARAGRAPH_\nI 1991 ble han ansatt ved Dramaten i Stockholm. \xc3\x85ret etter ble han tatt opp ved skuespillerlinjen ved teater- og operah\xc3\xb8yskolen p\xc3\xa5 G\xc3\xb6teborgs universitet, der han gikk tre og et halvt \xc3\xa5r. Han ble senere engasjert ved svenske Riksteatern, der han turnerte med Unga Riks forestillinger, blant andre Thomas Tidholms Tralala-la (1997), B\xc3\xb6rje Lindstr\xc3\xb6ms Sprit (1998), Irena Kraus Ciao bella (1999) og Isa Sch\xc3\xb6iers Min bror (2000) og En hoppl\xc3\xb6s grabb (2001). I 1998 spilte han i TV-serien Skj\xc3\xa6rg\xc3\xa5rdsdoktoren. Han var samtidig tilknyttet \xc3\x96stg\xc3\xb6tateatern i Norrk\xc3\xb6ping. I 2002 hadde Thunberg hovedrollen i Ditte Feuks konsertfilm Joseph \xe2\x80\x93 musikens f\xc3\xb6rf\xc3\xb6rare i Sveriges Television, der han spilte komponisten Joseph Martin Kraus. _NEWLINE_Han er manager og produsent for konen og operasangeren Malena Ernman, og er en av opphavsmennene til Ernmans album Opera di fiori (2011) og Sverige (2016). Han er leder for selskapene Ernman Produktion AB og Northern Grace AB. Thunberg skriver ogs\xc3\xa5 manus, regisserer og er med som skuespiller i Ernmans \xc3\xa5rlige juleturneer._NEWLINE_Svante Thunberg og Malena Ernman giftet seg i 2004 og har to d\xc3\xb8tre: milj\xc3\xb8aktivisten Greta Thunberg (f\xc3\xb8dt 2003) og sangeren Beata Ernman (f\xc3\xb8dt 2005). Ekteparet har ogs\xc3\xa5 gitt ut boken Scener fra hjertet, en selvbiografisk fortelling om Malena Ernmans liv og familie. I 2019 ble boken gitt ut p\xc3\xa5 nytt \xe2\x80\x93 i Norge under tittelen Huset brenner \xe2\x80\x93 med en egen seksjon skrevet av d\xc3\xb8trene._NEWLINE_Thunberg forbindes ogs\xc3\xa5 med datteren Greta Thunbergs arbeid og kamp for milj\xc3\xb8et. I desember 2018 ledsaget han datteren under FNs klimakonferanse i Katowice i Polen. 14. august 2019 seilte han og datteren over Atlanterhavet fra Plymouth i England til New York i USA i seilb\xc3\xa5ten Malizia II. De ankom New York 28. august samme \xc3\xa5r.'